b'\n_START_ARTICLE_\nH\xc3\xb8stanemone\n_START_SECTION_\nBeskrivelse\n_START_PARAGRAPH_\nH\xc3\xb8stanemone er en l\xc3\xb8vf\xc3\xa6ldende staude med en stivstilket, opret v\xc3\xa6kst. Skuddene er f\xc3\xb8rst gr\xc3\xb8nne, men bliver snart r\xc3\xb8dbrune. De er lodne af bl\xc3\xb8de dunh\xc3\xa5r. Bladene er langstilkede og h\xc3\xa5ndlappede med form som Ribs- eller Vinblade. Randen er indsk\xc3\xa5ret med grove t\xc3\xa6nder eller takker, og oversiden er rynket p\xc3\xa5 grund af de fors\xc3\xa6nkede bladribber. Farven er gr\xc3\xa6sgr\xc3\xb8n med en lysere underside._NEWLINE_Blomsterne ses fra august og indtil slutningen af september. De b\xc3\xa6res h\xc3\xb8jt over bladene i endestillede kvaste. De enkelte blomster er vinr\xc3\xb8de, lyser\xc3\xb8de eller fl\xc3\xb8dehvide (se under sorter). Fr\xc3\xb8ene modner sj\xc3\xa6ldent her i landet._NEWLINE_Planten har et kraftigt rodnet, som udg\xc3\xa5r fra lange, underjordiske st\xc3\xa6ngler._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,5 x 2,0 m (50 x 10 cm/\xc3\xa5r).\n_START_SECTION_\nHjemsted\n_START_PARAGRAPH_\nPlanten har hjemme i Japan og det sydlige Kina, og den er knyttet til lys\xc3\xa5bne eller let skyggede skovbryn og lysninger i de blandede l\xc3\xb8vskove d\xc3\xa9r._NEWLINE_Beilu dalen ligger i Min bjergene, der er en del af Tangjiahe naturreservatet i det nordlige Sichuan, Kina. Her vokser arten i blandede l\xc3\xb8vskove i 1.500-2.000 m h\xc3\xb8jde sammen med bl.a. Acanthopanax henryi (en art af tornaralie), bl\xc3\xa5b\xc3\xa6lg, Corydalis edulis (en art af l\xc3\xa6rkespore), Daphne tangutica, henrys gedeblad, japansk asters, japansk perikon, japansk spir\xc3\xa6a, kam\xc3\xa6leonbusk, kinesisk astilbe, kinesisk neillia, kronerabarber, monol\xc3\xb8n, pernykristtorn, Populus davidiana (en art af poppel), Quercus glandulifera (en art af eg), Salix wallichiana (en art af Pil), Smilax stans (en art af sarsaparil), sommerfuglebusk, storblomstret k\xc3\xa6mpelilje, viftedv\xc3\xa6rgmispel og vinget benved'